Facebook-foto: Pta-man gevindDie foto van die bakkie wat Keegan Holms op Facebook geplaas het. Maroela Media het vroeër berig dat ŉ inwoner van Pretoria, Keegan Holms, gesien het hoe ŉ bebloede man met net ŉ broek aan by ŉ kitsbank in Silverton geld trek. Holms het vertel dat twee mans agter hom gestaan en hom gedreig het om meer geld te trek, voordat hulle hom in ŉ bakkie geboender en met hom weggery het. ŉ Soektog na die bakkie is sedertdien van stapel gestuur waarby die Silverton-gemeenskapspolisiëringsforum (GPF) en die polisie betrokke was. Holms het Vrydagoggend aan Maroela Media gesê hy het die man gevind by die adres wat saam met die bakkie se registrasienommer geregistreer is. “Die man is baie gedisoriënteerd en kan nie onthou wat met hom gebeur het nie. Hy is duidelik aangerand en het glo in die vroeë oggendure by die huis aangekom. Twee van sy bakkie se bande het net op die wielvellings gery, daar was nie meer bande op nie,” het hy gesê. Volgens Holms het die man se familie versoek dat hy Vrydag kans gegee word om te rus voordat hy verder oor die gebeure ondervra word. Die familie kon ook nie meer inligting bekendmaak oor wat gebeur het nie. Maroela Media wag op kommentaar van die polisie.